אייזק רוזפלט

אייזק דניאל "אייק" רוזפלט (באנגלית: Isaac Daniel "Ike" Rosefelt; נולד ב-3 במאי 1985) הוא כדורסלן אמריקאי-ישראלי המשחק בעמדות הפאוור פורוורד והסנטר.

 ילדותו ותחילת הקריירה 
רוזפלט נולד בוושינגטון די. סי. הוריו הביולוגיים מסרו אותו לאימוץ למשפחה יהודית והוא גדל עמם במינסוטה. רוזפלט שיחק בקבוצת הכדורסל של בית הספר סיינט תומאס אקדמי בעיר סיינט פול. ב-2003 הצטרף למכללת בולינג-גרין באוהיו, שמשחקת בדרג המכללות הראשון, שם מיעט לשחק ולאחר עונה אחת עבר לאוניברסיטת סיינט תומאס שבסיינט פול שמשחקת בדרג המכללות השלישי. רוזפלט התבלט בשורות סיינט תומאס כאשר בשלוש שנים רשם 44 פעמים דאבל-דאבל וזכה עם הקבוצה בשתי אליפויות מחוזיות. ב-2013 התקבל רוזפלט להיכל התהילה של אוניברסיטת סיינט תומאס. לאחר שסיים את לימודיו ב-2007 שיחק תקופות קצרות בקורדובה מהליגה השנייה בספרד, באקדמיקה קוימברה מהליגה הפורטוגלית ובקבוצת דנק מהליגה השלישית בצרפת.

 קריירה בישראל 
רוזפלט הגיע לישראל ב-2009 לקבוצת בני השרון וקיבל אזרחות ישראלית. רוזפלט זכה לדקות משחק מועטות ועונה אחר כך עבר לעירוני רמת גן ששיחקה בליגה הלאומית.

רוזפלט הרשים ברמת גן עם ממוצעים של כ-17 נקודות בכ-31 דקות משחק ונבחר להשתתף במשחק האולסטאר של הליגה הלאומית.

את עונת 2011/12 החל רוזפלט בלב השרון ורשם בעשרה משחקים ממוצעים של כ-16 נקודות ו-11 ריבאונדים.

בדצמבר 2011 החליטה קבוצת בני השרון/הרצליה להחזירו לשורותיה. ב-16 משחקים בעונת 2011/12 במדי בני השרון/הרצליה, שברובם עלה בחמישייה הפותחת, קלע רוזפלט כ-10 נקודות בכ-26 דקות משחק. בעונת 2012/13 הממוצעים שלו ירדו לכ-7 נקודות בכ-15 דקות משחק.

ב-2013 הצטרף רוזפלט להפועל חולון ובעונתו הראשונה בקבוצה קלע כ-10 נקודות בכ-26 דקות משחק. בקיץ 2014 הוארך חוזהו של רוזפלט בקבוצה עד 2017. במשחק הראשון של עונת 2014/15 בו שיחקה חולון נגד גליל/גלבוע באולם הפחים שבר רוזפלט את שיא הריבאונדים במשחק עם 26 וניפץ את השיא הקודם של סטנלי ברנדי מ-2001 (השיא הושווה על-ידי מרכוס בינגהאם מהפועל חיפה במאי 2024 במשחק נגד הפועל באר שבע). בנוסף לכך נבחר רוזפלט לשחקן המצטיין של חודש אוקטובר. רוזפלט סיים את העונה עם ממוצעים של 9.1 ריבאונדים למשחק (שני בליגה אחרי ג'וליאן רייט ממכבי ראשון לציון) ו-11.4 נקודות בכ-29 דקות משחק. בעונת 2015/2016 חלה נסיגה ביכולתו אותה ייחס רוזפלט למחלת האסתמה.

בקיץ 2016 הצטרף רוזפלט להפועל ירושלים והיה שותף לזכייתה באליפות לעונת 2016/2017 אך לאחר ששותף במהלך העונה רק כ-11 דקות בממוצע למשחק עבר להפועל אילת.

בהפועל אילת, העמיד ממוצעים של 6.8 נקודות ו-6.1 ריבאונדים למשחק, ב-20.4 דקות בממוצע למשחק.

ב-18 ביולי 2018, חתם רוזפלט לעונה במכבי אשדוד באר טוביה ולקראת עונת 2018/19 מונה לקפטן הקבוצה. במהלך העונה שוחרר רוזפלט מהקבוצה בשל לחץ דם גבוה לאחר ששותף בשבעה משחקים בהם העמיד ממוצעים של כ-8 נקודות, 6 ריבאונדים ב-25 דקות בממוצע למשחק. רוזפלט בתגובה הגיש תביעה נגד אשדוד בטענה ששחרורו מהקבוצה איננו חוקי. ביוני 2020 חויבה אשדוד בהליך בוררות לשלם לרוזפלט את יתרת שכרו בעונת 2018/19 לאחר שהבורר התרשם כי רוזפלט לא ניסה להסתיר את מצבו הרפואי. ביולי 2019 הצטרף רוזפלט להפועל חיפה המשחקת בליגה הלאומית. רוזפלט נמצא כשיר לשחק מבחינה בריאותית אך במהלך שהותו בארצות הברית לרגל נישואיו, הודיע רוזפלט כי בשל בעיות אישיות אין באפשרותו לחזור לישראל בזמן לאימוני הקבוצה. הפועל חיפה החתימה בשל כך את הסנטר איגור נסטרנקו.

קישורים חיצוניים

 סטטיסטיקה בקריירה, באתר מנהלת הליגה

 הערות שוליים 

קטגוריה:אמריקאים ילידי וושינגטון די. סי.
קטגוריה:כדורסלנים ישראלים
קטגוריה:כדורסלנים אפרו-אמריקאים
קטגוריה:כדורסלנים אמריקאים
קטגוריה:כדורסלני הפועל חולון
קטגוריה:כדורסלני מכבי עירוני רמת גן
קטגוריה:כדורסלני בני השרון
קטגוריה:כדורסלני בני הרצליה
קטגוריה:כדורסלני הפועל לב השרון
קטגוריה:כדורסלני הפועל ירושלים
קטגוריה:כדורסלני הפועל אילת
קטגוריה:כדורסלני מכבי אשדוד
קטגוריה:ישראלים ילידי ארצות הברית
קטגוריה:עולים בשנות ה-2000
קטגוריה:וושינגטון די. סי.: כדורסלנים
קטגוריה:מינסוטה: כדורסלנים
קטגוריה:כדורסלני אוניברסיטת המדינה של באולינג גרין
קטגוריה:בוגרי אוניברסיטת סיינט תומאס
קטגוריה:ישראלים שנולדו ב-1985